አንድነት የጠራው ሰላማዊ ሰልፍ የምርጫ ስነ-ምግባር ደንቡን የተላለፈ በመሆኑ የአማራ ክልላዊ መንግስት አስታወቀ
 – የአንድነት ለዴሞከራሲና ለፍትህ ፓርቲ በደብረ ታቦር፣ በደብረ ማረቆስና በሸዋ ሮቢት ከተማዎች ሰላማዊ ሰልፍ ለማካሄድ ማሰቡን አሳውቆ እና በደብረ ማርቆስና በሸዋ ሮቢት ከተሞች ያካሄደው ሰላማዊ ሰልፍ ህዝቡን ለአመፅ የሚያነሳሳና የምርጫ ስነ-ምግባር ደንቡን የተላለፈ በመሆኑ የክልሉ መንግስት በፅኑ እንደሚያወግዘው የአማራ ክልል የመንግስት ኮመዩኒኬሽን ጉዳዮች ጽ/ቤት አስታወቀ፡፡የጽ/ቤቱ ዳይሬክተር አቶ ንጉሡ ጥላሁን በሰጡት ጋዜጣዊ መግለጫ እንደተናገሩት የክልሉ ህዝብ ምርጫን አንድ የዴሞክራሲ መገለጫ አድርጐ በመውሰዱ የፊታችን ግንቦት ለሚካሄደው አገራዊ ምርጫ የፈለገውን ፓርቲ ለመምረጥ ከመቼውም ጊዜ በላቀ ሁኔታ በአስር ቀናት ውስጥ ብቻ 80 በመቶ የሚሆነው የምርጫ ካርዱን በእጁ አስገብቷል፡፡ ይህም ምርጫውን ሰላማዊና ዴሞከሪሲያዊ ለማድረግ ህዝቡ በባለቤትነት እየመራው እንደሆነ ያመለክታል ብለዋል፡፡ዳይሬክተሩ አክለው እንደገለፁት መንግስት ምርጫው ፍፁም ሰላማዊ፣ ዴሞከራሲያዊ እና ተዓማኒ እንዲሆን ያላሳለሰ ጥረት እያደረገ ይገኛል ብለዋል፡፡ በዚህም የአንድነት ለፍትህና ለዴሞክራሲ ፓርቲ ጥር 17/2007 ዓ.ም በደብረ ማርቆስና በሸዋ ሮቢት ከተሞች ያካሄደው ሰላማዊ ሰልፍ እንዳይደናቀፍ የመንግስት አስተዳደር እና የፀጥታ ሃይሎች ተገቢውን ድጋፍና ክትትል በማድረግ ሰልፉ በሰላማዊ መንገድ እንዲጠናቀቅ አድርገዋል፡፡ይሁን እንጂ በወቅቱ ፓርቲው ሲያስተላልፋቸው የነበሩት መልዕክቶችና መፈክሮች ህዝብን ለአመፅ የሚያነሳሱ እንዲሁም መንግስትን በእንቢተኝነት ለማስወገድ ያለሙ ከመሆናቸውም በላይ የዴሞክራሲ ተቋማት የሁኑትን ምርጫ ቦርድንና ሚዲያውን በእጅጉ የዘለፉ እና የምርጫውን ሰላማዊነት እንዲሁም የህዝብን ወሳኝነት ወደ ጐን የተው፣ ብሎም የምርጫ ስነ-ምግባር ደንቡን በእጅጉ የተላለፉ በመሆናቸው የክልሉ መንግስት በወቅቱ የፓርቲው አንድ ቡድን ያስተላለፈውን የአመፅ ጥሪ በፅኑ ያወግዘዋል ብለዋል፡፡ (የክልሉመንግስት ኮሙዩኒኬሽን ጉዳዮች ጽ/ቤት)